Як пчаляр, мёд, вядома ж, вельмі люблю, але да гадавой нормы (з разліку 18 кг на год) таксама не дацягваю. Але ўсё ж спажываю мёду ў разы больш, чым сярэднестатыстычны беларус. Вадкі мёд з’ядаецца хутчэй: таму летам-восенню спажыванне мёду больш чым зімой-вясной. Скажу шчыра, да таго як пачаў займацца пчоламі, за ўсё жыццё з’еў можа не больш за кілаграм. Не ведаю, чаму так адбывалася. Неяк быў да яго абыякавы. Можа загубілі мы ўсе культуру спажывання гэтага прадукту? Раней жа цукру не было, цукерак не было. А калі і былі – то былі дарагімі; таму ўсе елі мёд. І прадзед і дзед трымалі пчол для ўласнай патрэбы. А зараз жа ёсць цукар і розныя слодычы – таму мёд адышоў на апошні план.